text: Kold og tåget mandag morgen: Laveste temperatur målt ved Skrydstrup 
  18 september 2017 kl. 09.06
  Efterår er ikke kun regn og rusk - det er også kolde morgener. I Sønderjylland viste termometret kun 1,9 grader mandag morgen. 
  Der var for første gang i dette efterår brug for hue og handsker på en kold septembermorgen.
  Klart vejr, rolige vindforhold og oprindelig polarluft over Danmark var ingredienserne i en mandag morgen, hvor temperaturen i Sønderjylland nåede under 2 grader.
  Koldest blev det i Skrydstrup, hvor termometeret mandag morgen viste blot 1,9 grader, der er den laveste temperatur målt herhjemme i Danmark siden den 21. maj.
  Der er ikke noget usædvanligt i, at temperaturen nu nærmer sig frysepunktet.
  Alle danske måneder har i tidens løb budt på frostvejr, og vi skal ikke længere tilbage end til 2014, før vi havde den første nattefrost allerede den 23. september, mens vi i 2005 fik den første frost den 17. september.
  Ifølge de seneste prognoser kan vi dog komme til at vente længe på den første nattefrost. De kommende 10 til 14 dage ventes temperaturen at holde sig over frysepunktet døgnet rundt.
  